รายงานปฏิรูป การปฏิรูปกระบวนการยุติธรรม ลดปัญหาผู้ต้องขังล้นเรือนจำ สร้างความเชื่อมั่นต่อสังคม
การปฏิรูปกระบวนการยุติธรรม ลดปัญหาผู้ต้องขังล้นเรือนจำ สร้างความเชื่อมั่นต่อสังคมว่าจะสามารถปรับพฤตินิสัยผู้ต้องขังให้ใช้ชีวิตในสังคมได้

การสร้างความเชื่อมั่นในการสอบสวนคดีต่างๆ ด้วยการปฏิรูปกระบวนการยุติธรรม เป็นหนึ่งในนโยบายสำคัญของรัฐบาล โดยเฉพาะการแก้ปัญหาผู้ต้องขังล้นเรือนจำก็ถือเป็นอีกหนึ่งแนวทางการสร้างความเชื่อมั่นให้กับสังคม ว่าหากผู้ต้องขังมีจำนวนที่เหมาะสมก็จะทำให้การแก้ไขปรับเปลี่ยนพฤตินิสัยเป็นไปอย่างมีประสิทธิภาพ โดยล่าสุดมีผู้ต้องขังทั่วประเทศมากถึง 350,000 คน ในขณะที่เรือนจำสามารถรองรับผู้ต้องขังได้เพียง 122,047 คนเท่านั้น ซึ่งผู้ต้องขังล้นเรือนจำทำให้เกิดปัญหาทั้งในด้านการควบคุมและการแก้ไขพัฒนาพฤตินิสัย มีการกระทำความผิดซ้ำเพิ่มขึ้นเรื่อยๆ รวมถึงยังทำให้งบประมาณในการควบคุมดูแลไม่ได้สัดส่วนกับจำนวนผู้ต้องขัง ไม่มีงบประมาณปรับปรุงเรือนจำที่มีอายุการใช้งานมายาวนาน แม้จะมีมาตรการคัดกรองผู้ต้องขังที่มีความประพฤติดีให้พ้นจากเรือนจำด้วยวิธีพักการลงโทษและลดวันต้องโทษก็ตาม

ทั้งนี้การช่วยเหลือประชาชนในการปล่อยตัวชั่วคราวก็เป็นอีกหนึ่งแนวทางเพื่อลดปัญหาผู้ต้องขังล้นเรือนจำเพราะมีประชาชนกว่า 3,300 รายที่เข้าขอรับความช่วยเหลือจากกองทุนยุติธรรมในรอบ 6 เดือนเป็นการขอให้กองทุนยุติธรรมช่วยเหลือปล่อยตัวชั่วคราวถึงร้อยละ 88.73 โดยนายน้ำแท้ มีบุญสล้าง อัยการจังหวัด สำนักงานอัยการคุ้มครองสิทธิและช่วยเหลือทางกฎหมายและการบังคับคดีจังหวัดกาญจนบุรี เห็นว่าการถูกขังระหว่างพิจารณาก็เป็นอีกหนึ่งสาเหตุทำให้ผู้ตัองขังล้นเรือนจำ

เนื่องจากประเทศไทยนิยมใช้โทษจำคุก โดยมองว่าผู้กระทำผิดเป็นผู้ร้ายต้องถูกคุมขัง ทำให้ผู้ต้องขังล้นเรือนจำเป็นปัญหาของกรมราชทัณฑ์มานานหลายสิบปีการจะปฏิรูปกระบวนการยุติธรรมจึงจำเป็นต้องร่วมกันทุกภาคส่วน รวมไปถึงทุกคนในสังคมที่จะต้องแก้ปัญหาตั้งแต่ต้นทางก่อนที่จะนำผู้กระทำผิดเข้าเรือนจำ ไปจนถึงปลายทางคือภายหลังผู้ต้องขังพ้นโทษออกมาใช้ชีวิตในสังคมด้วย